Apie mandagumo žodžius
Dažniausiai oficialiai sveikinamės labas rytas, labA dienA, labas vakaras – priklausomai nuo paros meto. Niekuo ne blogesnis ir lAbą dieną. O gera diena ar gerą dieną – dirbtinoki junginiai.
Siūlant, kviečiant, prašant ir raginant vartotinas žodelis prašom. Pavyzdžiui: 
Prašom užeiti arba net Prašom pro šalį. 
Jis gali būti sakomas tiek vieno asmens, tiek kolektyvo vardu. Atkreiptinas dėmesys, kad šis jaustukas vartojamas su bendratimi ir eina prieš ją – tik Prašom sėstis. Netinka sakyti nei Prašom, sėskitės, nei Sėskitės, prašom ar Sėskitės, prašau. 
Jei baiminamės, kad siūlymas ar kvietimas gali nuskambėti pernelyg primygtinai, galima sakyti prašyčiau, prašytume. 
Dėkojant reikėtų vengti verstinės konstrukcijos didelis ačiū, didelis dėkui. Geriau labai ačiū, nuoširdžiai ačiū, dėkui, labai dėkoju.
Iš vaikų kalbos atėjęs žodelis atia, nors dažnai girdimas iš televizijos ekrano, oficialiajai kalbai netinka, kaip ir kiti kūdikių kalbinimo žodeliai.

